《引流联句》
宋代·赵抃

别派从江垠，邀流入农畎。淙淙来源深，㶁㶁度沟浅。

园穿萧艾芟，堑断荆綦剪。疏功浃长长，溉利和步远。

田观疑泽潴，坎听类瓴建。北溟归凿池，幽岳漾装巘。

泻埤纹湍驶，回湾波细转。过窦石眼窥，经虚土口吮。

浮行值落叶，浸长逢生藓。孤鹤眼怪觇，纤鱼鬣跳展。

中沈无秽淤，底净有纹■。映苇色莫分，喧琴韵难辨。

增霖人闹蛙，涵月夜惊犬。

侵篁鞭起萌，逼水低垂菌。怜黄浇菊篱，惜紫沃兰畹。

吏咨窑甓甃，童戏芒车卷。灌携令手劳，漱掬致腰俛。

庭秋临加凉，轩夏尚消烜。我矜近济能，僮贺遥汲免。

贮戺埋巨甔，归厨架修笕。供掏饭盎粮，给澳羹鼎脔。

调药修臼饵，煎茶试罗荈。

坐客频泛觞，蹲儿屡洗砚。聆寒心脱烦，挹冷酒除湎。

壅挑筇步随，静看髭吟撚。高怀造文摅，清兴团诗遣。

瑰章非俗成，怪句自幽选。涌词波翻瀛，绵意绪抽茧。

书丹字隶行，款碣石磨琬。题为引流篇，记耳非自衒。

作者简介：赵抃（biàn）（1008年—1084年）， 字阅道，号知非，衢州西安（今浙江省衢州市柯城区信安街道沙湾村）人。北宋名臣。元丰七年（1084年），赵抃逝世，年七十七，追赠太子少师，谥号“清献”。赵抃在朝弹劾不避权势，时称“铁面御史”。平时以一琴一鹤自随，为政简易，长厚清修，日所为事，夜必衣冠露香以告于天。著有《赵清献公集》。